РЕШЕНИЕ НА КОМИСИЯТА
от 4 април 2008 година
за определяне на значимостта на Черно море и свързаните с него речни системи като естествено местообитание за вида европейска змиорка за целите на Регламент (ЕО) № 1100/2007 на Съвета
(нотифицирано под номер C(2008) 1217)
(само текстовете на български, италиански, немски, полски, румънски, словашки, словенски, унгарски и чешки език са автентични)
(2008/292/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1100/2007 на Съвета от 18 септември 2007 г. за установяване на мерки за възстановяване на запасите от европейска змиорка (1), и по-специално член 1, параграф 2 от него,
след като се консултира с Научния, технически и икономически комитет по рибарство,
като има предвид, че:
(1)
Регламент (ЕО) № 1100/2007 създава рамка за опазване и устойчиво използване на запасите от европейска змиорка във водите на Общността, в крайбрежните лагуни, в устията на реките, в реките и в свързаните вътрешни водоеми на държавите-членки.
(2)
Държавите-членки установяват и определят отделните речни басейни в рамките на националната си територия, които представляват естествени местообитания за европейската змиорка. За всеки речен басейн, обитаван от змиорки, държавите-членки изготвят план за управление на запасите от този вид.
(3)
Тъй като в Черно море и свързаните с него речни системи е открит малък брой европейски змиорки, не е сигурно дали тези води представляват естествено местообитание за този вид.
(4)
В тази връзка Регламент (ЕО) № 1100/2007 оправомощава Комисията да реши дали Черно море и свързаните с него речни системи представляват такова естествено местообитание, което изисква прилагането на мерки за възстановяване.
(5)
Научният, технически и икономически комитет по рибарство представи становището си на Комисията, според което Черно море и свързаните с него речни системи са на самата граница на разпространение на вида европейска змиорка и преди зарибяването естественото присъствие на змиорки е било спорадично и плътността на популацията в тези води е била твърде ниска, за да се поддържа риболовна дейност за някой от етапите на жизнения цикъл на този вид.
(6)
Малко вероятно е някакъв значителен брой змиорки от свързаните с Черно море реки да може да достигне зрелост и успешно да завърши размножителната миграция към Саргасово море. Освен това е малко вероятно млади екземпляри от посочения вид да възстановяват броя си в свързаните с Черно море реки, да достигнат зрелост и да мигрират към територии за размножаване.
(7)
Всяко възможно положително въздействие върху вида европейска змиорка в резултат на мерки по възстановяване на запасите в Черно море и свързаните с него речни системи би било незначително и следователно непропорционално малко в сравнение с административната и финансовата тежест, която би следвало да поемат засегнатите държави-членки.
(8)
По тази причина следва да се установи, че Черно море и свързаните с него речни системи не представляват естествено местообитание за вида европейска змиорка за целите на Регламент (ЕО) № 1100/2007.
(9)
Мерките, предвидени в настоящото решение, са в съответствие със становището на Комитета по рибарство и аквакултури,
ПРИЕ НАСТОЯЩОТО РЕШЕНИЕ:
Член 1
Черно море и свързаните с него речни системи не представляват естествено местообитание за вида европейска змиорка за целите на Регламент (ЕО) № 1100/2007.
Член 2
Адресати на настоящото решение са Република България, Чешката република, Федерална република Германия, Италианската република, Република Унгария, Република Австрия, Република Полша, Румъния, Република Словения и Словашката република.
Съставен в Брюксел на 4 април 2008 година.